
RAPORT  COMUN
asupra proiectului de Lege privind aprobarea Ordonanţei de urgenţă nr.180/2000 pentru modificarea şi completarea Legii asigurărilor sociale de sănătate nr.145/1997

1. În conformitate cu prevederile art.89 şi 108 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru sănătate şi familie, au fost sesizate pentru dezbatere pe fond în procedură de urgenţă, cu proiectul de Lege privind aprobarea Ordonanţei de urgenţă nr.180/2000 pentru modificarea şi completarea Legii asigurărilor sociale de sănătate nr.145/1997, trimis cu adresa nr.572 din 6 noiembrie 2000.

La întocmirea prezentului raport, în conformitate cu art.69 din Regulamentul Camerei Deputaţilor, republicat, Comisiile au avut în vedere avizele Consiliului Legislativ şi cele primite de la următoarele comisii:

· Comisia pentru buget, finanţe şi bănci
· Comisia juridică, de disciplină şi imunităţi
· Comisia pentru administraţie publică, amenajarea teritoriului şi echilibru ecologic.
Proiectul de lege are ca obiect de reglementare modificarea şi completarea Legii asigurărilor sociale de sănătate nr.145/1997, în sensul ajustării structurilor organizatorice şi a fluxurilor financiare care să permită aplicarea unitară a normelor referitoare la asigurările sociale de sănătate.
Comisiile propun Plenului respingerea proiectului de lege întrucât a rămas fără obiect, deoarece ordonanţa supusă aprobării vizează modificarea Legii nr.145/1997 care a fost abrogată prin Ordonanţa de urgenţă nr.150/2002 privind organizarea şi funcţionarea sistemului de asigurări sociale. Astfel, în art.108 alin.(1) din O.U.G. nr.150/2002 se prevede expres că “se abrogă Legea asigurărilor sociale de sănătate nr.145/1997, publicată în Monitorul Oficial al României, Partea I, nr.178 din 31 iulie 1997, cu modificările şi completările ulterioare, precum şi orice alte dispoziţii contrare.”
2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
3. La dezbaterea proiectului de lege nu au participat invitaţi.

4. La lucrările comisiei au fost prezenţi 16 deputaţi, din totalul de 17 membri ai Comisiei pentru muncă şi protecţie socială, şi … deputaţi, din totalul de 15 membri ai Comisiei pentru sănătate şi familie.

Raportul comisiei a fost adoptat cu unanimitate de voturi.
5. Proiectul de lege nu a fost discutat de Senat.

În urma dezbaterilor în şedinţa comună din 15 februarie 2005, Comisiile propun respingerea proiectului de lege.

